పోర్చుగల్
15వ శతాబ్దంలో భారత దేశం చేరే నావిక మార్గాన్ని కనుక్కోవడంలో పోర్చుగల్ దేశస్థులు ముందున్నారు. ఆ దేశస్థుడైన వాస్కో డ గామా (Vasco da Gama) 1498లో ఐరోపా నుండి భారతదేశానికి నేరుగా సముద్రమార్గాన్ని కనుగొన్నాడు. వాస్కోడిగామా బృందము మొట్టమొదట కాలికట్లో కాలుమోపింది. 16వ శతాబ్దంలో పోర్చుగీసు వర్తకులు గోవాలో స్థావరం ఏర్పరచుకొన్నారు. కొద్దికాలంలోనే, 1510లో అఫోన్సో డి ఆల్బుకరెక్ గోవాను స్వాధీనపరుచుకుని అధికారాన్ని బలవంతంగా హస్తగతం చేసుకొన్నాడు. 1531లో దమన్‌ను, ఆ తర్వాత దియును పోర్చుగీసువారు ఆక్రమించారు. 1539లో గుజరాతు సుల్తాను ద్వారా దమన్ అధికారికంగా పోర్చుగీసువారికి అప్పగింపబడింది. పోర్చుగీసువారు గోవాను స్వాధీనపరుచుకున్న 450 ఏండ్ల తరువాత, 1961లో డిసెంబరు 19న భారత ప్రభుత్వం గోవా, దమన్, దియులను తన అధీనంలోకి తీసుకొన్నది. కానీ పోర్చుగల్ ప్రభుత్వం 1974 వరకు వీటిపై భారతదేశపు అధిపత్యాన్ని అంగీకరించలేదు. అలాగే దాద్రా నగరు హవేలీ కూడా 1779 నుండి 1954లో భారతదేశము స్వాధీనము చేసుకునే వరకు పోర్చుగీస్ కాలనీగా ఉంది.
కన్నూరు
పోచుగీస్ సాహసయాత్రికుడు వాస్కోడిగామా 1498లో కాన్నురును సందర్శించాడు. తరువాత కొంతకాలానికి పోర్చుగీసు కాలనీ ఏర్పాటు చేసాడు. పోర్చుగీసు వారికి నాయకత్వం వహించిన ఫ్రాంసిస్కో డీ ఆల్మెడా (మొదటి భారతదేశ వైశ్రాయి) సెయింట్ ఆంగిలో కోటను నిర్మించాడు. 1663లో ఈ కోటను డచ్ ఆక్రమించింది. 1772లో వారీ కోటను అరక్కల్‌కు (కన్నూరు రాజు) విక్రయించారు. 1790లో ఈ కోటను బ్రిటిష్ ఆక్రమించింది. ప్రస్తుతం కోట పురాతత్వ పరిశోధనాశాఖ పర్యవేక్షణలో ఉంది. 18వ శతాబ్ధపు చివరి అర్ధభాగంలో మైసూరు పాలకులు హైదర్ అలీ మరియు టిప్పు సుల్తాన్ బ్రిటిష్ వారితో యుద్ధం చేసి జిల్లాలోని అధిక భాగాన్ని ఆక్రమించారు. 1792లో మూడవ ఆంగ్లో - మైసూర్ - యుద్ధం తరువాత జరిగిన ఒప్పందంలో కన్నూరు మరియు పరిసరప్రాంతాల మీద ఆధిపత్యం సాధించింది. తరువాత దీనిని బ్రిటిష్ మద్రాసు ప్రెసిడెంసీలో మలబార్ జిల్లాగా రూపొందించారు.